**Канон святителю Спиридону Глас 2.**

**Песнь 1**

**Ирмос:***Во глубине постла иногда фараонитское всевоинство преоруженная сила, воплощшееся же Слово всезлобный грех потребило есть: препрославленный Господь славно бо прославися.*

**Припев: Святителю отче Спиридоне, моли Бога о нас.**

Кротких землю достиг, отче, яко кроток, и милостив, и чист быв, настоящую сердца моего укроти бурю, яко да, в тишине Божественней быв, песнословлю тя.

**Святителю отче Спиридоне, моли Бога о нас.**

Делании Божественными душу, отче, очистив, Боговиден, Спиридоне, был еси и Божественнаго Духа пресветлым обогатился еси осиянием; тем озаряеши чисто блажащия тя.

**Слава Отцу, и Сыну, и Святому Духу.**

От паствы, якоже Давид, тя восприем, Содетель словесныя тя постави паствы пастыря всеизящнейша, простотою и кротостию сияюща и беззлобием, преподобне пастырю, украшаема.

**И ныне и присно, и во веки веков. Аминь**.

**Богородичен:** Пресвятая Дево Чистая, просвети и освяти помышления и душу мою, молюся, облаки разоряющи невежества моего и тьму отъемлющи греховную, яко да по долгу ублажаю Тя.

**Песнь 3**

**Ирмос:***На камени мя веры утвердив, разширил еси уста моя на враги моя, возвеселибося дух мой, внегда пети: несть свят, якоже Бог наш, и несть праведен, паче Тебе, Господи.*

**Святителю отче Спиридоне, моли Бога о нас**

Ум твой безстрастием просветив и Божественным смирением украсився, дарования Духа приял еси отгонити духи и решити недуги верно чтущих тя, священнейше.

**Святителю отче Спиридоне, моли Бога о нас**

Змия началозлобнаго убив, нрав сребролюбный поправ, милуя требующаго, святителю, змия преложил еси в златую утварь священными твоими молитвами, отче преподобне.

**Слава Отцу, и Сыну, и Святому Духу.**

Возшел еси на гору безстрастия, вшел еси во храм Боговидения, в скрижали же сердца твоего приял еси закон спасительный, яко священнейший и угодник присный Владыки Твоего.

**И ныне и присно, и во веки веков. Аминь.**

**Богородичен:** Уврачи струпы души моея, ум мой, омраченный нерадением, Богоневесто, озари, да пою: несть непорочны, паче Тебе, Непорочная, и несть чисты, паче Тебе, Владычице.

Господи, помилуй, трижды.

**Седален, глас 8**

От паствы овец предстательствовати Христове Церкви вручився, пастырь Богопроизведен ты, Спиридоне, возсиял еси, злославия волки отгнал еси словесы твоими, на благочестия пажити сию воспитав. Темже посреде Богоносных отцев веру утвердил еси мудростию духа, иерарше блаженне, моли Христа Бога, прегрешений оставление даровати празднующим любовию святую память твою.

**Песнь 4**

**Ирмос:** *Пришел еси от Девы не ходатай, ни Ангел, но Сам, Господи, воплощся, и спасл еси всего мя, человека. Тем зову Ти: слава силе Твоей, Господи.*

**Святителю отче Спиридоне, моли Бога о нас**

Угльми Честнаго разжегся Духа, страстей удобопопаляемую вещь, всеблаженне, пожегл еси, мир же огнесияньми добродетелей твоих, Спиридоне, просветил еси.

**Святителю отче Спиридоне, моли Бога о нас**

Умертвив твоя плотская движения, Богодохновенне, мертвыя возставил еси животворным твоим приглаголанием. Темже молю тя: умерщвленную душу мою, отче, оживи.

**Слава Отцу, и Сыну, и Святому Духу.**

Повинующися, мертвая тебе глас, отче, даде и речная стремления твоими удержашася повелении: явился еси бо, блаженне, чудоделатель, Божественную благодать приемь.

**И ныне и присно, и во веки веков. Аминь.**

**Богородичен:** Пророцы Твоего таинства глубину провозвестиша недомысленную: едина бо родила еси, Чистая, Недоразумеваемаго, воплощенна за милосердие неисповедимое.

**Песнь 5**

**Ирмос:** *Просвещение во тьме лежащих, спасение отчаянных, Христе, Спасе мой, к Тебе утренюю, Царю мира, просвети мя сиянием Твоим, иного бо, разве Тебе, бога не знаю.*

**Святителю отче Спиридоне, моли Бога о нас**

Река сущих в тебе дарований всякое напояет, преподобне, сердце, всем дарует богатно здравие, вся Бога к славе возставляет, тебе прославльшаго и чудодействы всякими почествовавшаго.

**Святителю отче Спиридоне, моли Бога о нас**

Тя царь земный, блаженне, Царя Небеснаго яве позна искренняго раба и дарований Божественных исполненнаго, внегда приити тебе к нему великаго врача к Богу возвещая.

**Слава Отцу, и Сыну, и Святому Духу.**

Авраамову страннолюбному нраву ты уподобився, всем дома твоего входы отверзл еси, и всем всяк был еси, и промышляя сущими во обстоянии, Спиридоне блаженне.

**И ныне и присно, и во веки веков. Аминь.**

**Богородичен:** Нова нам породила еси Младенца, прежде веков, Отроковице, рожденна от Отца Безначальна. Егоже умоли, яко Сына и Бога Твоего, ущедрити Богородицу Тя, Пречистая, душею чистою возвещающия.

**Песнь 6**

**Ирмос:** *В бездне греховней валяяся, неизследную милосердия Твоего призываю бездну: от тли, Боже, мя возведи.*

**Святителю отче Спиридоне, моли Бога о нас**

Злато, яко кал, тебе вменися, паче злата безстрастием сияющу и обогатившуся, преподобне, даровании всезлатыми Духа.

**Святителю отче Спиридоне, моли Бога о нас**

Чисто служа Владыце Твоему, множество имел еси, преподобне, послушающее Тебе ангельских сил невидимыми гласы, священнейше.

**Слава Отцу, и Сыну, и Святому Духу.**

Преславное, всемудре, житие твое миру тя преславна, отче, содела. Темже Божественную память твою, радующеся, совершаем, поющии Тя.

**И ныне и присно, и во веки веков. Аминь.**

**Богородичен:** Небес ширши чрево Твое бысть, Неискусомужная, Бога вместившее, нигдеже вместимаго, Всесвятая Дево Богоневесто.

Господи, помилуй, трижды. Слава, и ныне:

**Кондак, глас 2**

Любовию Христовою уязвився священнейший, ум вперив зарею Духа, детельным видением твоим деяние обрел еси, Богоприятне, жертвенник Божественный быв, прося всем Божественнаго сияния.

**Икос**

Из чрева освященнаго иерарха Господня, восхвалим ныне Спиридона, благодати скрижали приемшаго Божественныя славы, и в чудесех преславнаго всей твари, и яко тепла и самовидца Божественнаго осияния, яко нищих предстателя и согрешающих душеводца: той бо Божественна Престолу Христову жертва бысть, прося всем Божественнаго сияния.

**Песнь 7**

**Ирмос:** *Богопротивное веление беззаконнующаго мучителя высок пламень вознесло есть. Христос же простре Богочестивым отроком росу духовную, Сый благословен и препрославлен.*

**Святителю отче Спиридоне, моли Бога о нас**

Моисеево незлобие, Давидову кротость, Иова Авситидскаго непорочное стяжав, Духа был еси жилище, поя, священнейше: Сый благословен и препрославлен.

**Святителю отче Спиридоне, моли Бога о нас**

Орошения на главу твою во время жатвы небеса искапаша, будущее прознаменоваша: Бог бо, якоже рече, Божественную память твою, преподобне, прослави, верныя освящая ходатайством твоим.

**Слава Отцу, и Сыну, и Святому Духу.**

В соборе отцев тя Бог прославляет, на суде словеса твоя сохраньша, блаженне, яже верою принесл еси, безсловеснейшаго Ария обуяющая яве и упраздняющая сего противление.

**И ныне и присно, и во веки веков. Аминь.**

**Богородичен:** Грозд возрастила еси неизреченным словом, яко лоза, Дево, Единаго невозделаннаго, вино источающа, вся веселящее, вся освящающа земныя и всяко пиянство лютых отъемлюща.

**Песнь 8**

**Ирмос:** *Пещь иногда огненная в Вавилоне действа разделяше, Божиим велением халдеи опаляющая, верныя же орошающая, поющия: благословите, вся дела Господня, Господа.*

**Святителю отче Спиридоне, моли Бога о нас**

Пещь страстей Божественными одожденьми Божественнаго Духа погасил еси и росу источил еси недугов, отче, зной отъемлющую верно к тебе приходящих всегда, блаженне Спиридоне пребогате.

**Святителю отче Спиридоне, моли Бога о нас**

Беззлобив, прав, кроток же, и милостив, и незлопамятлив был еси, любовен, страннолюбец, иерарх священнейший, мудростию украшен, преподобне, Православия. Темже тя верою почитаем.

**Слава Отцу, и Сыну, и Святому Духу.**

Древле тебе глас, яко жива, умершая вопрошшу ти, отче, даде. О, чудесе изрядна! О, преславнаго таинства! О, благодати, юже получил еси, житием украшаемь ангельским, досточудне!

**И ныне и присно, и во веки веков. Аминь.**

**Богородичен:** Страсти моего сердца исцели милостию Твоею, Всепетая, ум мой умири, и душу мою просвети, и ходити мя возблагопутстви на стези спасительныя, яко да присно пою Тя, Всепетая.

**Песнь 9**

**Ирмос:** *Безначальна Родителя Сын, Бог и Господь, воплощся от Девы, нам явися, омраченная просветити, собрати расточенная. Тем Всепетую Богородицу величаем.*

**Святителю отче Спиридоне, моли Бога о нас**

Безначальна Родителя Сына ясно проповедал еси, Единосущна Отцу и Соприсносущна, посреде Богоносных отцев возвеличився, и беззаконнующих заградил еси уста, святителю всеблаженне.

**Святителю отче Спиридоне, моли Бога о нас**

Многосветлое солнце, отцев украшение, иереев слава, Ангелов совсельниче, твою светоносную память радостно ныне совершающия Света сподоби невечерняго молитвами твоими.

**Слава Отцу, и Сыну, и Святому Духу.**

Божественная селения, град Небесный, празднующих красный лик освященную душу твою и добродетельми украшенную, всеблаженне, прият во гласе радования.

**И ныне и присно, и во веки веков. Аминь.**

**Богородичен:** Велие таинство паче ума Рождества Твоего удивляет Ангелы, Богорадованная, наслаждает преподобных собор, священныя же веселит отцы, Божественно поющия тя, надежду душ наших.

**Светилен**

Тя безсловесныя паствы преведе в словесную Дух, Богоносе, якоже Моисея и Давида, ихже уподобился еси нраву, Спиридоне, свете вселенныя.

**Слава, и ныне, Богородичен:**

Сущих от Бога миру поданных благих Ты вина была еси, Богородице, но и ныне умилостиви о общем спасении благопременнаго Бога.

## Молитва святителю Спиридону Тримифунтскому Чудотворцу

О Великий и пречудный святителю Христов и чудотворче Спиридоне, Керкирская похвало, всея вселенныя светильниче пресветлый, теплый к Богу молитвенниче и всем к тебе прибегающим и с верою молящимся скоропредстательный заступниче! Ты веру православную на Никейстем Соборе посреде отцев преславно изъяснил еси, ты единство Святыя Троицы чудесною силою показал еси и еретиков до конца посрамил еси. Услыши нас, грешных, святителю Христов, молящихся тебе, и сильным твоим предстательством у Господа избави нас от всякаго злаго обстояния: от глада, потопа, огня и смертоносныя язвы. Ты бо во временней жизни своей от всех сих бедствий избавлял еси людей твоих: от нашествия агарян и от глада страну твою сохранил еси, царя от неисцельнаго недуга избавил и многия грешники к покаянию привел еси, мертвых преславно воскрешал еси, за святость же жития твоего Ангелы невидимо в церкви поющия и сослужащия тебе имел еси. Сице убо прослави тебе, вернаго Своего раба, Владыка Христос, яко вся тайная человеческая деяния дарова тебе разумети и обличати неправедно живущия. Многим в скудости и недостаточестве живущим ты усердно помогал еси, люди убогия изобильно во время глада напитал еси и ина многа знамения силою в тебе живущаго Духа Божия сотворил еси. Сице и нас не остави, святителю Христов, поминай нас, чад своих, у Престола Вседержителя и умоли Господа, да подаст многих наших грехов прощение, безбедное и мирное житие да дарует нам, кончины же живота непостыдныя и мирныя и блаженства вечнаго в будущем веце сподобит нас, да выну возсылаем славу и благодарение Отцу, и Сыну, и Духу Святому, ныне и присно и во веки веков. Аминь.

## Молитва вторая

О всеблаженне святителю Спиридоне, великий угодниче Христов и преславный чудотворче! Предстояй на Небеси Престолу Божию с лики Ангел, призри милостивым оком на предстоящия зде люди и просящий сильныя твоея помощи. Умоли благоутробие Человеколюбца Бога, да не осудит нас по беззакониим нашим, но да сотворит с нами по милости Своей! Испроси нам у Христа и Бога нашего мирное и безмятежное житие, здравие душевное и телесное, земли благоплодие и во всем всякое изобилие и благоденствие, и да не во зло обратим благая, даруемая нам от щедраго Бога, но во славу Его и в прославление твоего заступления! Избави всех верою несумненною к Богу приходящих от всяких бед душевных и телесных. от всех томлений и диавольских наветов! Буди печальным утешитель, недугующим врач, в напастех помощник, нагим покровитель, вдовицам заступник, сирым защитник, младенцем питатель, старым укрепитель, странствующим путевождь, плавающим кормчий и исходатайствуй всем крепкия помощи твоея требующим вся, яже ко спасению, полезная! Яко да твоими молитвами наставляеми и соблюдаеми, достигнем в вечный покой и купно с тобою прославим Бога, в Троице Святей славимаго, Отца и Сына и Святаго Духа, ныне и присно и во веки веков. Аминь.

## Молитва третья

О преблаженне святителю Спиридоне! Умоли благосердие Человеколюбца Бога, да не осудит нас по беззаконием нашим, но да сотворит с нами по милости Своей. Испроси нам, рабам Божиим (имена), у Христа и Бога нашего мирное и безмятежное житие, здравие душевное и телесное. Избави нас от всяких бед душевных и телесных, от всех томлений и диавольских наветов. Поминай нас у престола Вседержителя и умоли Господа, да подаст многих наших грехов прощение, безбедное и мирное житие, да дарует нам, кончины же живота непостыдныя и мирныя и блаженства вечнаго в будущем веце сподобит нас, да непрестанно возсылаем славу и благодарение Отцу и Сыну и Духу Святому, ныне и присно и во веки веков.